บลจ.เล็กคึกคักวางแผนโตปีหน้า
บลจ.เล็กสู้สุดตัว “โซลาริส” คุยปีหน้ากำไร พัฒนาช่องทางขาย “เมย์แบงก์” หวังปั้นเอยูเอ็มโต 100%
17 พ.ย. 2557

บลจ.เล็กสู้สุดตัว “โซลาริส” คุยปีหน้ากำไร พัฒนาช่องทางขาย “เมย์แบงก์” หวังปั้นเอยูเอ็มโต 100% 
นายสุพรรณ เศษธะพานิช รองกรรมการผู้จัดการและประธานเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) โซลาริส คาดว่าในปี 2558 บริษัทจะสามารถทำกำไรได้เป็นปีแรก เนื่องจากผลการดำเนินงานในปี 2557 ถึงจุดคุ้มทุนแล้ว โดยมีสินทรัพย์ภายใต้การบริหาร (เอยูเอ็ม) 1.3 หมื่นล้านบาท เกินกว่าเป้าหมายที่ตั้งไว้ 1 หมื่นล้านบาท 
“ช่วง 1-2 ปีที่ผ่านมาเราเน้นไปที่การออกแบบกองทุนที่มีความแตกต่างจาก บลจ.อื่น โดยเฉพาะกองทุนตราสารหนี้ที่ถือว่าเป็นพระเอกของเรา เนื่องจากให้ผลตอบแทนที่ดีกว่ากองทุนประเภทเดียวกันที่มีขายอยู่ในตลาดประมาณ 0.1-0.2% และในปีหน้าเราจะเน้นเรื่องช่องทางขายมากขึ้น ซึ่งไม่ใช่การเพิ่มจำนวนตัวแทนจำหน่ายจากปัจจุบันที่มีอยู่ 17 แห่ง แต่เป็นการทำงานร่วมกันมากขึ้น ออกกองทุนที่ตอบสนองความต้องการของลูกค้ามากขึ้น นอกจากนี้ปีหน้าเราคงไม่เน้นการ เพิ่มเอยูเอ็ม เพราะเอยูเอ็มในระดับนี้ถือว่าพอใจแล้ว” นายสุพรรณ กล่าว 
นายตรีพล ภูมิวสนะ ประธาน เจ้าหน้าที่บริหาร บลจ.เมย์แบงก์ (ประเทศไทย) กล่าวว่า ในปี 2558 มีเป้าหมาย ที่จะเพิ่มเอยูเอ็มเป็น 5,000 ล้านบาท หรือเพิ่มขึ้นเท่าตัวจากสิ้นปี 2557 ที่คาดว่าจะทำได้ 2,500 ล้านบาท 
“ไม่เกินไตรมาส 2 ปีหน้า เราคาดว่าจะเป็น บลจ.แรกที่นำกองทุนจาก บลจ.เมย์แบงก์ สิงคโปร์ มาขายในไทยตามเงื่อนไข Mutual Fund Passport ที่อนุญาตให้กองทุนจากมาเลเซีย สิงคโปร์ และไทยสามารถขายข้ามกันได้ ซึ่งขณะนี้อยู่ระหว่างการปรับปรุงระบบต่างๆ ให้รองรับการซื้อขายกองทุนนี้ได้” นายตรีพล กล่าว 
นายตรีพล กล่าวอีกว่า กองทุนที่จะนำมาขายในประเทศมี 2 กองทุน คือ กองทุนหุ้นอาเซียนที่มีนโยบายลงทุนหุ้นในไทย มาเลเซีย สิงคโปร์ อินโดนีเซีย ฟิลิปปินส์ และกองทุนตราสารหนี้อาเซียน มีนโยบายลงทุนพันธบัตรและตราสารหนี้เอกชน ซึ่งจะมีค่าธรรมเนียมต่ำกว่าการลงทุนในกองทุนรวมต่างประเทศทั่วไป 
นอกจากนี้ ในปี 2558 ยังมีแผนที่จะออกกองทุนหุ้นไทยที่จะมีรูปแบบการลงทุนที่แตกต่างจากกองหุ้นส่วนใหญ่ในอุตสาหกรรม โดยผลการดำเนินงานจะไม่อ้างอิงกับดัชนีตลาดหลักทรัพย์ และมีคุณภาพเพื่อให้ได้รับการยอมรับจากนักลงทุนสถาบันต่างประเทศ 
“เราจะต้องมีสไตล์การลงทุนของตัวเอง ไม่เหมือนกับกองทุนหุ้นส่วนใหญ่ เพราะผู้จัดการกองทุนจะเลือกหุ้นที่ดีที่สุด มีการซื้อขายน้อยมาก และไม่สนใจดัชนีอ้างอิงเลย ซึ่งกองทุนหุ้นที่มีอยู่ในปัจจุบันมีอยู่ไม่กี่กองทุนที่บริหารโดยไม่สนใจดัชนีมาตรฐาน” นายตรีพล กล่าว 
นายตรีพล กล่าวอีกว่า ในปีหน้ามีแผนที่จะขยายธุรกิจไปยังกองทุนส่วนบุคคลด้วย โดยอยู่ระหว่างการพัฒนาระบบ เทคโนโลยี เนื่องจากที่ผ่านมามีลูกค้ารายบุคคลหลายรายติดต่อเข้ามาเพื่อให้บริษัทบริหารจัดกองทุนให้ โดยมีมูลค่ากองทุนละ 20 ล้านบาท 
“เราก็ยังมีแผนที่จะออกอีทีเอฟเพิ่มหลังจากที่เปิดไป 4 กองทุนในปีนี้ เพื่อเป็นทางเลือกของนักลงทุน และยังมีแผน ที่จะลดค่าธรรมเนียมบริหารจัดการ หากกองทุนมีขนาดสินทรัพย์มากพอ”นาย ตรีพล กล่าว